“Daar in die ou slaghuis in die lokasie,” sê die straatveër agter sy besem. “As my lanie nou ’n paar rand vir my kan las, dan wys ek sommer self die plek uit.”
Ons is hier om opnames vir die Langpad-reeks dokkies oor inheemse musiek vir kykNET te maak. David is die aanbieder. Terwyl Dirk, die kameraman, sy kamera en ligte opstel, gesels David met die Mouers. Oom Jan en tant Siena is aan die ou kant. Hy vra hulle om ietsie te sing. Tant Siena speel die kitaar met ’n vuurhoutjie wat kort-kort breek. Oom Jan slaan die snare soos ’n ou stoomenjin, tjoef tjaf tjoef tjaf. Agter hulle staan hulle dogter, Lena. Kop gekantel na een kant met uitsigloosheid in haar oë. Watter vooruitsigte het ’n jong meisie soos sy in elk geval in die lokasie – die nuwe naam is township – in Victoria-Wes. Die Mouers sing “Gaan my nie verby, o Heiland”...